次韻希旦喜雨
作者：洪邁
朝代：宋

paragraphs: 驕陽挾酷暑，何啻虎而翼。
高田土可籭，況乃耕與植。
風伯真可訟，雲合吹復拆。
那知下土民，糟粕配橡實。
古佛栖巖隈，旱沴豈我責。
應緣賢令尹，閔雨丐法力。
積陰暝山谷，流潤凄几格。
朝來賀客散，置酒浣愁疾。
古詩成雲外，險句動潛蟄。
旋看蓑笠出，競喜溝澮溢。
誰言令與佛，念我一何悉。
嗟吾困蒿藜，最覺民可恤。
何當問牛喘，免使訴魚失。
九關虎豹守，懷此欲安適。
誰哉此心同，吾飽將何日。